### Resume

Byrådet besluttede på mødet den 9.2.2022 at etablere en Borgerrådgiverfunktion i Vejle Kommune efter styrelseslovens § 65e, og indsatte samtidig en bestemmelse i Styrelsesvedtægten herom.

Med denne sag stilles der forslag om, at styrelsesvedtægtens afsnit om Borgerrådgiveren suppleres med en præcision af Borgerrådgiverens tilsynsfunktion overfor kommunens administration.

### Sagsfremstilling

På byrådets møde den 9.2.2022 blev det besluttet at etablere en Borgerrådgiverfunktion i Vejle Kommune efter styrelseslovens § 65e. I den forbindelse blev der i styrelsesvedtægten indsat et nyt kapitel VIII med overskriften "Borgerrådgiver", samt en ny bestemmelse i § 25 med følgende ordlyd:

"Der etableres en borgerrådgiverfunktion efter styrelseslovens § 65 e.

Stk. 2. Borgerrådgiverfunktionen henhører direkte under byrådet og er uafhængig af kommunens udvalg og forvaltning.

Stk. 3. Borgerrådgiveren skal yde rådgivning og vejledning til kommunens borgere inden for de rammer, der er fastsat af byrådet i Vedtægt for Borgerrådgiveren i Vejle Kommune.

Stk. 4. Byrådet ansætter og afskediger borgerrådgiveren samt fastsætter de nærmere regler for borgerrådgiverens virksomhed."

Bolig- og Planstyrelsen har henvendt sig til Vejle Kommune med ønske om, at styrelsesvedtægten suppleres med en bestemmelse om borgerrådgiverfunktionens tilsynsfunktion.

Bolig- og Planstyrelsen oplyser, at baggrunden herfor er, at når en borgerrådgiverfunktion oprettes efter § 65 e i lov om kommunernes styrelse, skal fastsættelsen i styrelsesvedtægten af borgerrådgiverfunktionens opgaver være i overensstemmelse med § 65 e, stk. 4, i lov om kommunernes styrelse, hvoraf det fremgår, at borgerrådgiverfunktionen kun kan varetage opgaver vedrørende rådgivning og vejledning af borgerne og vedrørende tilsyn med kommunens administration. Bestemmelsen i lovens § 65 e kræver ikke, at borgerrådgiverfunktionens opgaver skal omfatte både rådgivning og vejledning af borgerne og tilsyn med kommunens administration.

Idet Vejle Kommune modtager tilskud fra den statslige pulje til borgerrådgivning, må kommunalbestyrelsen imidlertid ikke begrænse borgerrådgiverens opgaver på en måde, der indebærer, at tilskudskravene i § 6, stk. 1, nr. 3-5, i bekendtgørelse om ansøgningspulje til borgerrådgivning (bkg. nr. 1114 af 2. juni 2021) ikke overholdes. Det betyder bl.a., at borgerrådgiveren skal kunne varetage opgaver vedrørende både rådgivning og vejledning af borgerne og tilsyn med kommunens administration.

På denne baggrund anbefales det, at styrelsesvedtægtens § 25, stk. 3 suppleres med følgende tilføjelse: ”og skal bistå byrådet med dennes tilsyn med kommunens administration”.

§ 25, stk. 3 vil med denne tilføjelse have følgende ordlyd:

” Stk. 3. Borgerrådgiveren skal yde rådgivning og vejledning til kommunens borgere inden for de rammer, der er fastsat af byrådet i Vedtægt for Borgerrådgiveren i Vejle Kommune, og skal bistå byrådet med dennes tilsyn med kommunens administration.”

### Sagens videre forløb

Sagen skal behandles i Økonomiudvalget og herefter i byrådet i to møder med mindst 6 dages mellemrum, og Ankestyrelsen, det kommunale tilsyn, skal underrettes om den ændrede styrelsesvedtægt.

### Historik

Borgmesteren indstiller 22. august 2022, pkt. 157:

at den foreslåede ændring af styrelsesvedtægten overgår til byrådets 2. behandling.

Beslutning fra Økonomiudvalget, 22. august 2022, pkt. 157:

Anbefales.

### Borgmesteren indstiller,

|  |  |
| --- | --- |
| at | styrelsesvedtægten godkendes med de foreslående ændringer |

### Beslutning

Den foreslåede ændring af styrelsesvedtægten overgår til byrådets 2. behandling.

Borgmesteren indstiller, 27 oktober 2022 [adresse]:

at styrelsesvedtægten godkendes med de forslået ændringer.

Beslutning

Godkendt.

Fraværende: Signe Andersen. I stedet mødte Palle Frederiksen.